Medialle 21.6.2017

**Eläkeliittolaisten taideaidat nousevat Kaustiselle**

Kaustisen kansanmusiikkijuhlilla juhlistetaan myös ikäihmisten luovuutta, kun parintuhannen tekijän taideaidat nousevat festivaalialueen kupeeseen. Eläkeliiton Elämää käsillä -projektiin liittyvät aidat muodostavat juhlavan reitin pääfestivaaliteltalta Kansantaiteenkeskukseen. Jokainen aita on itsenäinen taideteoksensa ja yhdessä ne muodostavat taideteoksien sarjan.

- Aitojen tekijöiden innostus on ollut käsin kosketeltavaa. ”Meillä oli hauskaa, kahvia kului ja maailma parantui” kommentoi eräs tekijä projektia. Erilaisia taideaitoja ilmoitettu tapahtumaan jo yli 160 ja luku kasvaa koko ajan. Ikäihmisten käsissä aita-aihe on muokkaantunut mielikuvituksellisesti. Moni aita muotoutuu tekijöiden kotipaikkakuntaa kuvaavaksi kertomukseksi, jossa on käytetty monipuolisesti eri materiaaleja, taustoittaa projektipäällikkö Marika Sarha Eläkeliitosta.

Eläkeliittolaisten taideaidat ovat esillä Kaustisen kansanmusiikkifestivaaleilla koko festivaalin ajan 10.-16.7.2017.

**Aitovieriltä pitoihin -juhla**

Tuhannet eläkeliittolaiset kokoontuvat Kaustisen kansanmusiikkifestivaaleille Aitovieriltä pitoihin -juhlaan. Juhlan ohjelmassa näkyy ja kuuluu eläkeläisten luovuus, sillä liiton jäsenet osallistuvat lukuisiin musiikki ja tanssiesityksiin juhlaviikonlopun 15.-16.7. aikana.

Ikäihmisten luovuus ja talkoohenki näyttäytyvät monissa omissa konserteissa. Lauantaina kuullaan Eläkeliiton Maakuntalaulukonsertti Areenalla, Suurella syrämmellä -musiikki- ja tanssiohjelma esitetään puolestaan Kaustinen-salissa ja luvassa on vielä Kaustisella kajahtaa -kirkkokonsertti.

- Ohjelmalavat täyttyivät, mutta kaikille ilmoittautujille löytyi sopiva estradi, kiitos Kaustisen festivaalien hyvien puitteiden. Talven mittaan omaa esitystään hioneita ohjelmaryhmiä on tulossa melkein kaikista maakunnista. Yleisöä hellitään persoonallisilla ja monipuolisilla esityksillä. Uskallanpa väittää, että kahta samanlaista ei ole, vakuuttaa toiminnanjohtaja Taina Alanko Eläkeliiton Keski-Pohjanmaan piiristä.

- Nyt voi sanoa, että olemme Aitovierillä, kaikki yhdessä, niin kuin Suomi100 -teemaan kuuluukin, Taina Alanko kiteyttää.

Lisätietoja:

Aitovieriltä-taideaitaprojektista:  
Projektipäällikkö Marika Sarha, Eläkeliitto ry, p. 040 7257 346, [marika.sarha@elakeliitto.fi](mailto:marika.sarha@elakeliitto.fi)

Eläkeliiton juhlasta:   
Eläkeliiton Keski-Pohjanmaan piirin toiminnanjohtaja, Taina Alanko, p. 050 342 1203, keski-pohjanmaa@elakeliitto.fi

https://www.facebook.com/aitovieriltapitoihin